text: Englandsbåden påsejler kaj
  22 juni 2013 kl. 12.30
  DFDS-passagerfærgen Sirena Seaways, som sejler mellem Esbjerg og Harwich, har ved middagstid lørdag påsejlet molen i havnen i Harwich.
  Et øjenvidne siger til TV SYD, at færgen ligger med slagside, og at der har været en redningshelikopter i aktion over den.
  Kommunikationschef ved DFDS, Gert Jakobsen oplyser, at ingen passagerer er kommet til skade.
  - Da Englandsfærgen ankom til Harwich i dag cirka klokken et dansk tid, kom den desværre til at ramme kajanlægget. Der var temmelig meget vind i området, siger han.
  Der er skader på både kajanlægget og færgen.
  - Der er et hul i skroget og det er vi nu ved at undersøge, om det kan udbedres, fortæller Gert Jakobsen.
  